**indisolubili**

*Liliana Trif Ioan Grigoraș*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

lasă raiul acesta iubite

vino să căutăm unul numai al nostru

să coborâm unul din altul pe trepte de lumină

ca şi cum am descinde din celţi

urmează-mă

să răsfoim împreună akasha

cu ochii închişi

să-ţi prezic viitorul care indisolubil

trece prin existenţele mele

altfel nu te-aş iubi atât

ploaie râvnită a deşertului aspru

ce-mi umezeşte lutul

sub care pasărea paradisului visează libertatea

\*\*\*

ai deschis poarta edenului cu palma inimii

albatroșii s-au îmbrăcat în alb

pentru ceremonia fructului oprit

nu ne-a ispitit nimeni

am cules singuri mărul

primul abecedar

akash

l-am descifrat cu buzele

o consoană eu o vocală tu

contopind prezent și viitor

în aceeași silabă

am devenit un singur cuvânt

desenat dintr-o singură răsuflare

liliana trif ioan grigoraș